CELEX: 32013R1063
Language: ro
Date: 2013-10-30 00:00:00
Title: Regulamentul de punere în aplicare (UE) nr. 1063/2013 al Comisiei din 30 octombrie 2013 de modificare a Regulamentului (CEE) nr. 2454/93 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului vamal comunitar în ceea ce privește utilizarea sistemului de echivalență în sectorul zahărului

31.10.2013   
            
            
               RO
            
            
               Jurnalul Oficial al Uniunii Europene
            
            
               L 289/44
            
         REGULAMENTUL DE PUNERE ÎN APLICARE (UE) NR. 1063/2013 AL COMISIEI
   din 30 octombrie 2013
   de modificare a Regulamentului (CEE) nr. 2454/93 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului vamal comunitar în ceea ce privește utilizarea sistemului de echivalență în sectorul zahărului
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CEE) nr. 2913/92 al Consiliului din 12 octombrie 1992 de instituire a Codului vamal comunitar (1), în special articolul 247,
   întrucât:
   
               (1)
            
            
               Conform punctului 3 din anexa 74 la Regulamentul (CEE) nr. 2454/93 al Comisiei (2), utilizarea sistemului de echivalență este permisă între zahărul brut din trestie de zahăr de la codul NC 1701 11 90 și zahărul brut din sfeclă de zahăr cu codul NC 1701 12 90 cu condiția să se obțină produse compensatoare încadrate la codul NC 1701 99 10 (zahăr alb).
            
         
               (2)
            
            
               Cu toate acestea, punctul 3 din anexa 74 la Regulamentul (CEE) nr. 2454/93 nu poate fi aplicat corect, deoarece în Uniune nu există o piață a zahărului brut din sfeclă de zahăr.
            
         
               (3)
            
            
               Ar trebui găsită o soluție care să asigure securitatea juridică în sectorul zahărului în ceea ce privește utilizarea mărfurilor echivalente.
            
         
               (4)
            
            
               Zahărul alb este obținut de obicei din sfeclă de zahăr într-un proces continuu. Zahărul brut din sfeclă de zahăr nu este fabricat ca un produs distinct în cursul acestui proces și, prin urmare, nu poate fi comercializat. Din acest motiv, este de dorit să se permită utilizarea sfeclei de zahăr în loc de zahăr brut din sfeclă de zahăr ca mărfuri echivalente.
            
         
               (5)
            
            
               Randamentul zahărului brut din trestie de zahăr ar trebui să se calculeze în conformitate cu partea B secțiunea III punctul 3 din anexa IV la Regulamentul (CE) nr. 1234/2007 al Consiliului (3), deoarece aceasta este o metodă de calcul specifică în sectorul zahărului.
            
         
               (6)
            
            
               Trimiterile la codurile din Nomenclatura combinată (NC) de la punctul 3 din anexa 74 la Regulamentul (CEE) nr. 2454/93 ar trebui să fie actualizate în urma modificărilor intervenite în NC.
            
         
               (7)
            
            
               Prin urmare, punctul 3 din anexa 74 la Regulamentul (CEE) nr. 2454/93 ar trebui să fie modificat în consecință.
            
         
               (8)
            
            
               Măsurile prevăzute de prezentul regulament sunt conforme cu avizul Comitetului Codului vamal,
            
         ADOPTĂ PREZENTUL REGULAMENT:
   Articolul 1
   Punctul 3 din anexa 74 la Regulamentul (CEE) nr. 2454/93 se înlocuiește cu următorul text:
   
      „3.   Zahăr
      
      Recurgerea la utilizarea mărfurilor echivalente este permisă între zahărul brut din trestie de zahăr din afara Uniunii (codurile NC 1701 13 90 și/sau 1701 14 90) și sfecla de zahăr (codul NC 1212 91 80) cu condiția să se obțină produse compensatoare încadrate la codul NC 1701 99 10 (zahăr alb).
      Cantitatea echivalentă de zahăr brut din trestie de zahăr de calitate standard, în conformitate cu definiția prevăzută în partea B secțiunea III din anexa IV la Regulamentul (CE) nr. 1234/2007 al Consiliului (4), se calculează prin înmulțirea cantității de zahăr alb cu coeficientul 1,0869565.
      Cantitatea echivalentă de zahăr brut din trestie de zahăr care nu este de calitate standard se calculează prin înmulțirea cantității de zahăr alb cu un coeficient obținut împărțind 100 la randamentul zahărului brut din trestie de zahăr. Randamentul zahărului brut din trestie de zahăr se calculează astfel cum se prevede la partea B secțiunea III punctul 3 din anexa IV la Regulamentul (CE) nr. 1234/2007.
   
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 30 octombrie 2013.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 302, 19.10.1992, p. 1.
   
      (2)  Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului vamal comunitar (JO L 253, 11.10.1993, p. 1).
   
      (3)  Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (JO L 299, 16.11.2007, p. 1).
   
      (4)  Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole («Regulamentul unic OCP») (JO L 299, 16.11.2007, p. 1).”